ប្រធានាធិបតី​ហ្វីលីពីន៖ ​មិន​ចង់​ឃើញ​វត្តមាន​របស់​ទាហាន​បរទេស​នៅ​ក្នុង​ទឹកដី​ហ្វីលីពីន
លោក Duterte៖ «ខ្ញុំ​ចង់​ធ្វើ​ជា​មិត្តភក្ដិ​ជាមួយ​ប្រទេស​ចិន។ ខ្ញុំ​មិន​ត្រូវការ​អាវុធ​អ្វី​នោះ​ទេ។ ខ្ញុំ​មិន​ចង់​ឲ្យ​មាន​ការ​តម្លើង​គ្រាប់​មីស៊ីល​នៅ​ក្នុង​ប្រទេស​ខ្ញុំ​នោះ​ទេ។ ខ្ញុំ​មិន​ចង់​មាន​ព្រលានយន្តហោះ​សម្រាប់​ទទួល​យន្តហោះ​ទម្លាក់​គ្រាប់បែក​នោះ​ទេ‍»។
លោកប្រធានាធិបតីហ្វីលីពីន Rodrigo Duterte កំពុងធ្វើទស្សនកិច្ចរយៈពេលបីថ្ងៃនៅក្នុងប្រទេសជប៉ុន ដែលនេះជាដំណើរទស្សនកិច្ចលើកដំបូងរបស់លោក តាំងពីលោកក្លាយជាប្រធានាធិបតីមក។ លោកបានធ្វើដំណើរទៅដល់ប្រទេសជប៉ុនកាលពីថ្ងៃអង្គារម្សិលមិញ។ នៅថ្ងៃពុធនេះ លោកបាននិយាយថា លោកចង់ឲ្យប្រទេសហ្វីលីពីនមិនមានវត្តមានទាហានបរទេសណាទាំងអស់ នៅក្នុងអំឡុងពេលពីរឆ្នាំទៅមុខទៀត ប្រសិនបើអាចទៅរួច។ លោកបានថ្លែងប្រាប់ពាណិជ្ជករនៅក្នុងទីក្រុងតូក្យូថា៖ «ខ្ញុំចង់ធ្វើជាមិត្តភក្ដិជាមួយប្រទេសចិន។ ខ្ញុំមិនត្រូវការអាវុធអ្វីនោះទេ។ ខ្ញុំមិនចង់ឲ្យមានការតម្លើងគ្រាប់មីស៊ីលនៅក្នុងប្រទេសខ្ញុំនោះទេ។ ខ្ញុំមិនចង់មានព្រលានយន្តហោះសម្រាប់ទទួលយន្តហោះទម្លាក់គ្រាប់បែកនោះទេ »។ ការលើកឡើងរបស់លោកយ៉ាងដូច្នេះ ចង់សំដៅទៅលើទាហានរបស់សហរដ្ឋអាមេរិកដែលមានវត្តមាននៅក្នុងជំរំទាហានហ្វីលីពីន ៥ កន្លែង ដែលបានបង្កើតឡើងនៅក្រោមកិច្ចព្រមព្រៀងសន្តិសុខ ដែលបានចុះហត្ថលេខានៅក្នុងអាណត្តិគ្រប់គ្រងរបស់ប្រធានាធិបតីហ្វីលីពីនពីមុន មុនពេលលោក Duterte ចូលកាន់តំណែង ដែលកិច្ចព្រមព្រៀងនេះគឺដើម្បីទប់ទល់ជាមួយនឹងភាពខ្លាំងរបស់យោធាចិននៅក្នុងតំបន់ដែលកំពុងតែកើនឡើង។ នៅល្ងាចថ្ងៃពុធនេះ លោក Duterte បានជួបជាមួយនឹងលោកនាយករដ្ឋមន្ត្រីជប៉ុន Shinzo Abe។ បន្ទាប់ពីជួបជាមួយលោក Abe រួចមក លោក Duterte នឹងចូលរួមនៅក្នុងពិធីជប់លៀងដែលរៀបចំទទួលដោយមេដឹកនាំជប៉ុន។ នៅថ្ងៃព្រហស្បតិ៍ស្អែក លោក Duterte មានគម្រោងជួបជាមួយនឹងអធិរាជជប៉ុន Akihito៕